CELEX: 62012CN0369
Language: el
Date: 2012-08-02 00:00:00
Title: Υπόθεση C-369/12: Αίτηση για την έκδοση προδικαστικής αποφάσεως, την οποία υπέβαλε το Curtea de Apel Brașov (Ρουμανία) στις 2 Αυγούστου 2012 — Corpul Național al Polițiștilor — Biroul Executiv Central, reprezentant al reclamanților Chițea Constantin și alții κατά Ministerul Administrației și Internelor, Inspectoratul General al Poliției Române, Inspectoratul de Poliție al Județului Brașov

10.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 343/5
            
         Αίτηση για την έκδοση προδικαστικής αποφάσεως, την οποία υπέβαλε το Curtea de Apel Brașov (Ρουμανία) στις 2 Αυγούστου 2012 — Corpul Național al Polițiștilor — Biroul Executiv Central, reprezentant al reclamanților Chițea Constantin și alții κατά Ministerul Administrației și Internelor, Inspectoratul General al Poliției Române, Inspectoratul de Poliție al Județului Brașov
   (Υπόθεση C-369/12)
   2012/C 343/04
   Γλώσσα διαδικασίας: η ρουμανική
   
      Αιτούν δικαστήριο
   
   Curtea de Apel Brașov
   
      Διάδικοι στην υπόθεση της κύριας δίκης
   
   
      Αναιρεσείον: Corpul Național al Polițiștilor — Biroul Executiv Central, reprezentant al reclamanților Chițea Constantin și alții
   
      Αναιρεσιβαλλόμενοι: Ministerul Administrației și Internelor [Υπουργείο Διοικήσεως και Εσωτερικών], Inspectoratul General al Poliției Române [Γενική Επιθεώρηση της Ρουμανικής Αστυνομίας], Inspectoratul de Poliție al Județului Brașov [Αστυνομική Διεύθυνση της περιφέρειας Brașov]
   
      Προδικαστικά ερωτήματα
   
   
               1)
            
            
               Έχουν οι διατάξεις του άρθρου 51, παράγραφος 1, δεύτερη περίοδος, σε συνδυασμό με το άρθρο 20, του Χάρτη των Θεμελιωδών Δικαιωμάτων της Ευρωπαϊκής Ένωσης την έννοια ότι οι αμειβόμενοι από δημόσιους πόρους εργαζόμενοι έχουν ίσα δικαιώματα με τους εργαζομένους σε εμπορικές εταιρίες, τα κεφάλαια των οποίων προέρχονται από το Δημόσιο ή οι οποίες επιχορηγούνται από τον κρατικό προϋπολογισμό;
            
         
               2)
            
            
               Έχουν οι διατάξεις του άρθρου 51, παράγραφος 1, δεύτερη περίοδος, σε συνδυασμό με το άρθρο 21, του Χάρτη των Θεμελιωδών Δικαιωμάτων της Ευρωπαϊκής Ένωσης την έννοια ότι απαγορεύουν διακρίσεις μεταξύ των εργαζομένων οι οποίοι αμείβονται από δημόσιους πόρους και των εργαζομένων σε εμπορικές εταιρίες, τα κεφάλαια των οποίων προέρχονται από το Δημόσιο ή οι οποίες επιχορηγούνται από τον κρατικό προϋπολογισμό;
            
         
               3)
            
            
               Έχει η απαντώσα στο άρθρο 17, παράγραφος 1, δεύτερη περίοδος, του Χάρτη των Θεμελιωδών Δικαιωμάτων της Ευρωπαϊκής Ένωσης φράση «την ιδιοκτησία του» (εννοείται κάθε προσώπου) την έννοια ότι καταλαμβάνει και τα δικαιώματα επί των αποδοχών;
            
         
               4)
            
            
               Πρέπει η απαντώσα στο άρθρο 17, παράγραφος 1, δεύτερη περίοδος, του Χάρτη των Θεμελιωδών Δικαιωμάτων της Ευρωπαϊκής Ένωσης φράση «για λόγους δημόσιας ωφέλειας» να ερμηνευθεί υπό την έννοια της «οικονομικής κρίσης»;
            
         
               5)
            
            
               Πρέπει η απαντώσα στο άρθρο 17, παράγραφος 1, τρίτη περίοδος, του Χάρτη των Θεμελιωδών Δικαιωμάτων της Ευρωπαϊκής Ένωσης φράση «Η χρήση των αγαθών [μπορεί να υπόκειται σε περιορισμούς από τον νόμο] εφόσον αυτό είναι αναγκαίο προς το γενικό συμφέρον» να ερμηνευθεί υπό την έννοια της «μειώσεως κατά 25 % των αποδοχών του αμειβόμενου από τον κρατικό προϋπολογισμό προσωπικού»;
            
         
               6)
            
            
               Εφόσον το Ρουμανικό Δημόσιο μειώνει τις αποδοχές των προσληφθέντων και αμειβομένων από κρατικούς πόρους κατά 25 %, επικαλούμενο την οικονομική κρίση και την ανάγκη της εκ νέου εξισορροπήσεως του κρατικού προϋπολογισμού σύμφωνα με το άρθρο 17, παράγραφος 1, δεύτερη περίοδος, του Χάρτη των Θεμελιωδών Δικαιωμάτων της Ευρωπαϊκής Ένωσης, έχει η διάταξη αυτή την έννοια ότι το ίδιο Δημόσιο υποχρεούται μεταγενέστερα, σε εύθετο χρόνο, να καταβάλει στους ανωτέρω δίκαιη αποζημίωση λόγω της επελθούσας απώλειας;